कुल मिलाकर यह पुस्तक डासना जेल के माध्यम से एक ओर भारतीय जेलों में बंद क़ैदियों की विडम्बनापूर्ण स्थिति, समाज द्वारा इनके प्रति अपनाए जाने वाले तिरस्कार और उपेक्षापूर्ण रवैये को तो उजागर करती ही है, साथ ही कानून, मीडिया और व्यवस्था की भूमिकाओं पर भी तीखे सवाल उठाती है। यह भी उल्लेखनीय है कि लेखिका का नज़रिया नकारात्मक, हताशापूर्ण और निराशावादी नहीं है। उनका केंद्रीय सरोकार मात्र दोषारोपण और छिद्रान्वेषण करना नहीं, वरन अंधकारपूर्ण यथार्थ के बीच रौशनी की उस मद्धिम लौ को जलाए रखना है जिससे कल संभावनाओं का उजाला फैल सके। ‘तिनका तिनका डासना’ इस विश्वास को और सुदृढ़ करती है कि ‘एक दिया अनेक दियों को जला सकता है, ज़रूरत है बस शुरुआत करने की’।